b'\n_START_ARTICLE_\nAugust Bivec\n_START_SECTION_\nNogometa\xc5\xa1\n_START_PARAGRAPH_\nNogomet je po\xc4\x8deo igrati 1925. godine u juniorskoj mom\xc4\x8dadi zagreba\xc4\x8dkog Gra\xc4\x91anskog. Od 1927. do 1929. godine bio je \xc4\x8dlan HA\xc5\xa0K-a, te potom sve do 1938. godine opet igra\xc4\x8d Gra\xc4\x91anskog. Za vrijeme slu\xc5\xbeenja vojnog roka u Beogradu 1935. godine nastupao je za BSK i vojni\xc4\x8dku reprezentaciju Jugoslavije. Za jugoslavensku reprezentaciju zaigrao je jednom. To je bilo na utakmici 6. kolovoza 1933. godine protiv \xc4\x8cehoslova\xc4\x8dke u Zagrebu.\n_START_SECTION_\nNogometni trener i du\xc5\xbenosnik\n_START_PARAGRAPH_\nNakon igra\xc4\x8dke karijere do 1941. godine trenirao je bjelovarski Gra\xc4\x91anski i karlova\xc4\x8dku Viktoriju, a nakon 1945. godine zagreba\xc4\x8dke klubove Grafi\xc4\x8dar, Rade Kon\xc4\x8dar, Zagreb, Lokomotivu, Tekstilac i Metalac, te Samobor, Radnik iz Velike Gorice, Dolomit iz zagreba\xc4\x8dkog Podsuseda i Segestu iz Siska. Bio je du\xc5\xbenosnik nogometnih organizacija: predsjednik Udru\xc5\xbeenja nogometnih trenera Hrvatske (1971. - 1973.), \xc4\x8dlan Upravnog odbora Saveza nogometnih trenera Jugoslavije, te prvi predsjednik Savjeta nogometnih trenera Hrvatske (1978. - 1981.). Dobitnik je zlatne plakete Nogometnog saveza Jugoslavije.'